憶敬亭山作
作者：郭祥正
朝代：宋

paragraphs: 忽憶敬亭山，翠碧千萬尋。
白雲拂地弄晴影，黄猿嘯晚清人心。
桃花流水三月深，柳絮披烟辭故林。
重樓複殿据山脚，像塑制度祠非淫。
晉時謝守曾賽雨，至今石上鐫遺吟。
五言雅重參二典，琅琅一誦鏗璆琳。
綠潭無底白玉沈，千載何人知此音。
李白騎鯨出滄海，回鞭曾宿岧嶤岑。
却泛虚舟弄溪月，紫霞之杯傾不歇。
醉來更約崔宗之，秋水玄談清興發。
數公逸駕何當還，悵望英風不可攀。
信道相看兩不厭，古來只有敬亭山。